**Lenka Starinská, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**keď prší**

ulica sa rozteká na všetky strany

stromy sú dáždniky

vietor ich ťahá k sebe

neviditeľným špagátom

červené strechy domov

sú zmáčané

ako líca po plači

mláky na vankúšoch

však slnko nevysuší

**zobúdzanka**

vločky spievajú zemi

poslednú uspávanku

na jar jej slnko strhne perinu

vôbec sa jej nechce vstávať

a tak ju mraky

oblejú vodou

preto v apríli toľko prší

**mesiac**

verí vo večnú noc

márnivo obdivuje sám seba

akoby nemalo prísť ráno

za úsvitu ho Slnko

vždy musí vyviesť

z omylu

**x x x**

nebo nad nami žltne

slnko zmodrelo

spravodlivosť je

v nerovnováhe

a bez šatky na očiach

vidí horšie

stojíme

za zatvorenými dverami

keď sa váhy dotknú zeme

už bude neskoro stlačiť kľučku

**pády**

strach ma zamyká

chcem ho defenestrovať

bránia mi však mreže

ktoré som si postavila

s jeho pomocou

s ním nemôžem vzlietnuť

nútil by ma držať sa

jediného známeho bodu – Slnka

roztopil by sa mi vosk na krídlach